**भारत सरकार**

**गृह मंत्रालय**

**राज्‍य सभा**

**अतारांकित प्रश्‍न संख्या 1480**

**दिनांक 04.03.2020/14, फाल्गुन,1941 (शक) को उत्तर के लिए**

**द्वीप विकास एजेंसी की बैठक**

**1480. श्री संजय सेठः**

**क्या गृह मंत्री यह बताने की कृपा करेंगे किः**

**(क) क्या सरकार ने हाल ही में द्वीप विकास एजेंसी (आईडीए) की छठी बैठक का आयोजन किया है;**

**(ख) यदि हां, तो चर्चा किए गए मुद्दों सहित तत्संबंधी ब्यौरा क्या है और तत्संबंधी परिणाम क्या है;**

**(ग) क्या सरकार ने इसकी शुरुआत से द्वीपों के व्यापक विकास के उद्देश्य को प्राप्त कर लिया है, यदि हां, तो तत्संबंधी ब्यौरा क्या है और यदि नहीं, तो इस संबंध् में क्या कदम उठाए गए है; और**

**(घ) क्या सरकार ने द्वीप विकास एजेंसी के मार्गदर्शन के अन्तर्गत चिन्हित किए गए द्वीपों में सतत् विकास की पहल की शुरुआत की है, यदि हां, तो तत्संबंधी ब्यौरा क्या है?**

**उत्तर**

**गृह मंत्रालय में राज्य मंत्री (श्री जी किशन रेड्डी)**

(क) और (ख): जी, हां। द्वीप विकास एजेंसी (आईडीए) की छठी बैठक दिनांक 13.01.2020 को आयोजित की गई थी। इस बैठक में, द्वीपों के सतत विकास से संबंधित मुद्दों पर चर्चा की गई। इनमें एयर/वेब/सी कनेक्टिविटी, मत्स्य क्षेत्रों का विकास, ग्रीनफील्ड हवाई अड्डों का निर्माण, लक्षद्वीप में भूमि से संबंधित मुद्दों का समाधान, द्वीपों के लिए अलग पर्यावरण नीति, ईको-पर्यटन, ऑयल ब्लॉकों की खोज, पर्यटन को बढ़ावा देना आदि शामिल हैं।

(ग) और (घ): द्वीप विकास एजेंसी (आईडीए) के मार्गदर्शन में, सरकार ने द्वीपों के व्यापक विकास के लिए कई कदम उठाए हैं। इनमें अन्‍य बातों के साथ-साथ विश्व स्तरीय अवसंरचना का विकास; द्वीपों की आवाजाही की क्षमता के भीतर ईको-पर्यटन को बढ़ावा देना; हरित ऊर्जा; एयर, सी और वेब कनेक्टिविटी में सुधार; द्वीपों के व्यापक सतत विकास की दृष्टि से गैर-पारंपरिक ऊर्जा का सृजन और फ्लैगशिप कार्यक्रमों का कार्यान्वयन शामिल हैं।

\*\*\*\*